তাঁর পথের আদ্যোপান্ত যদি উদ্ধারের চেষ্টা চলে, জানা যাবে চল্লিশের দশকের শেষের ভাগে তিনি যে কোলকাতার কলেজ অব আর্ট অ্যান্ড ক্র্যাফ্‌টের ছাত্রত্ব গ্রহণ করেছিলেন—সেখানেও বিমূর্ততার ইঙ্গিত দেয়, এমন চিত্র তিনি এঁকেছিলেন। শিল্পী নিসার হোসেনের ভাষ্যমতে—জড়জীবন ক্লাসে কলাপাতায় চিংড়ি আঁকতে গিয়ে জলরঙে শিক্ষার্থী কিবরিয়া প্রথম বাস্তববাদী অঙ্কনরীতি ত্যাগ করেন আর বিষয়বস্তুর আবছা ইন্টারপ্রিটেশনের মধ্য দিয়ে মাছের ভেজা ভাবকেই পষ্টতা দিতে ব্রতী হয়েছিলেন। বোধগম্য হয় এই যে, শিল্পী হিসেবে কিবরিয়া কোন ভাষায় কথা বলবেন তা ছাত্রাবস্থায়ই ঠিক করে নিতে পেরেছিলেন।